Aasta on möödas, on aeg jälle kokkuvõtteid teha, mis tehtud, mis tegemata.  Võrdluseks võib vaadata ka blogi aastatagust sissekannet - siis on areng või taandareng silmaga näha.    Sulgpall: eelmisel hooajal püstitatud eesmärk - võita paarissulgede E-liiga. Eesmärk täitmata, siiani on selle turniiri laeks veerandfinaal. Paraku tuleb tunnistada ka seda, et pärast eelmise hooaja kokkuvõtet sai sulge mängitud veel ainult mõned korrad ja käidud ühel turniiril ning siis jäi ta  unarusse. Põhjus - ajapuudus.  Seega hinne 3. Ühe turniiriga siiski veerandfinaali jõuda. See on ok tulemus. Aga mitte enamat. Tegelikult olen hakanud sulest viimasel ajal natuke puudust tundma, mine tea, äkki hakkan uuesti mängima. eesmärke igaks juhuks ei sea.    Jooks: Püstitatud eesmärk oli joosta kevadel 2010 täispikk maraton viie tunni sisse ja osaleda Tallinna linnamaratonil. Kevadel ma täismaratoni ei jooksnud. Jooksin pool (juba õpetaja Laur ütles...). Tuli täitsa hästi välja. Aeg oli vist  2h.19 min. (23 km.), mis oli iskliku ajagraafiku 2.30 kõva ületamine. Ka isklik, madal, väikese inimese eesmärk - Riksiga vähemalt võrdselt joosta, tuli ära. Seega hästi. Aga ei mingit maratoni enne sügist. Tõepoolest, sügisel osalesin elu esimesel täispikal maratonil Tallinnas, jooksin selle läbi ajaga 5h ja 7 min. Pole paha. Natuke jäi kripeldama asjaolu, et ma olin Koksvere jooksutiimist viimane, kes finisheerus, aga see on tegelikult köömes. Seega võiks hindeks olla mmm... 4+. Veerand punkti maha kevadel  maratoni mittejooksmise ja veerand selle seitsme minuti eest, mis üle viie tunni tuli. Aga kokkuvõttes väga hea. Edasi? Järgmise aasta maikuus joosta uus poolmaraton ja pärast seda osaleda võimaluse korral Riia maratonil. Selle aasta aegu võiks parandada.    Lumelaud: Eesmärk oli rohkem hüpata ja uusi trikke õppida. Eesmärk täidetud. See talv oli minu senise lauakarjääri absoluutne tipp, nii palju pole kunagi sõita saanud. Peamiselt Kütiorus ja hoojaja lõpetasin soomes Himosel, juba peaaegu et põlvini vees sõites. Sõitsin oma elu esimese raili, tegin (peaaegu) oma elu esimese grabi, õppisin fakiet sõitma jne. Hinne ausalt ja väljateenitult 5.Edasi: veel rohkem.Ja ikkagi mõelda instruktoripaberite suunas.    Purjelaud: Hooaeg algas laagriga Hispaanias, Tarifal. Sellest võib lugeda kevadistest postitustest. Laager oli karm - minu jaoks olid enamuse aega liiga karmid tingimused - kõva tuul ja suur laine. Siiski hindamatu kogemus (nagu ütleks iga  ebaõnnestunud eesti sportlane). Õppisin palju, eriti just praktilisi nippe. Üldiselt oli suvi tuulevaene, sõita sai vähe. Aga need päevad mis sai, olid väga head. Glisseerin korralikult trapetsis, esimene jalg aasas. Paut tuleb ka välja. Olen õppinud oma tujukat lauda kontrollima ja paistab, et on aeg istuda väiksema ja kiirema laua selga. Loodame, et saab veel enne lume tulekut mõne sõidupäeva. Hinne 4.  Seega siis nii. Polnud üldse paha, ei spordi koha pealt, ega üleüldse. Võib rahule jääda.